b'\n_START_ARTICLE_\nAnabolia\n_START_PARAGRAPH_\nAnabolia, rakennusaineenvaihdunta, on tila, jossa elimist\xc3\xb6 rakentaa energiavarastojaan. Silloin energian saanti on suurempaa kuin sen kulutus, toisin sanoen energiatasapaino on positiivinen. Nis\xc3\xa4kk\xc3\xa4ill\xc3\xa4 aineenvaihdunnan tila vaihtelee anabolian ja katabolian v\xc3\xa4lill\xc3\xa4. Anabolisen tilan vallitessa my\xc3\xb6s typpi- ja kivenn\xc3\xa4istasapaino on positiivinen. Edell\xc3\xa4 mainittuja tiloja s\xc3\xa4\xc3\xa4telev\xc3\xa4t useat hormonit, esimerkiksi aivolis\xc3\xa4kkeen etulohkon steroidihormonit, kuten somatotropiini, ja haiman Langerhansin saarekkeiden tuottama insuliini._NEWLINE_Anabolisia tiloja on kaksi. Lyhytkestoinen anabolinen tila vallitsee jokaisen aterian j\xc3\xa4lkeen. Kun ravintoa on nautittu, veren glukoosipitoisuus nousee, jolloin insuliinin tuotanto k\xc3\xa4ynnistyy ja glukoosi kulkeutuu energiavarastoihin, esimerkiksi maksaan, rasvakudokseen ja lihaksiin. Lyhytkestoinen tila on vallitseva niin kauan kuin glukoosia on veress\xc3\xa4 tarpeeksi. Glukoosipitoisuus nousee tehokkaimmin suun kautta nautitun glukoosiannoksen j\xc3\xa4lkeen. Insuliinin tuotannon k\xc3\xa4ynnist\xc3\xa4v\xc3\xa4t muun muassa glukagoni ja GIP-hormonit._NEWLINE_Pitk\xc3\xa4 anabolinen tila on vallitsevana kasvavilla lapsilla. Vallitseva anabolinen tila on tyypillinen my\xc3\xb6s pitk\xc3\xa4aikaisen sairauden j\xc3\xa4lkeen paranemisvaiheessa, esimerkiksi anoreksian tai maksan sairauksien j\xc3\xa4lkeen. Pitk\xc3\xa4aikainen anabolinen tila on er\xc3\xa4s syy liikalihavuuteen. Lihavuudesta voi seurata muiden muassa sokeritauti tai syd\xc3\xa4men ja verenkierron sairauksia. Joissakin tapauksissa sokeritauti on liikalihavuuden aiheuttama, jolloin insuliinin teho kudoksissa on heikko. Edell\xc3\xa4 mainitun kaltaisen sokeritaudin hoitona on vain laihdutus.'